Vixen Influencer Awards 2017 gikk søndag kveld av stabelen på Grand Hotel i Oslo.

Det ble delt ut priser i kategoriene beauty, trening og helse, interiør, livsstil, mat, Årets gullpenn, Årets business, Årets sterke mening, Årets stjerneskudd, Årets influencer og Folkets favoritt.

Årets vinnere

En av de gjeveste prisene, Årets influencer, ble aldri delt ut. Den skulle egentlig gå til Ulrikke Falch.

En tydelig preget juryleder Hans-Petter Nygård-Hansen fortalte fra scenen at hun var blitt kåret til vinner allerede før den tidligere Skam-stjernen trakk seg fra nominasjonen.

Av hensyn til Falchs ønsker, ble prisen ikke delt ut.

Peter Kihlman, som står bak bloggen «Pappahjerte», fikk årets jurypris.

Thale Krohn Engvik, bedre kjent som Helsesista vant prisen for årets forbilde. Engvik vant prisen for sin positive og sunne innstilling overfor følgerne sine, konkluderte juryen.

– Ingen pris jeg kan få er større enn den følelsen jeg får når jeg får meldinger om barn som har turt å si fra om vonde hemmeligheter. Da gråter jeg av glede, så Engvik da hun mottok prisen.

HELSESISTA: Tale Maria Krohn Engvik fikk prisen for årets sterke mening og årets forbilde. Foto: Terje Bendiksby / NTB scanpix

Trine Sandberg, kjent fra Trines matblogg og flere kokebøker, vant prisen for årets business.

Marna Haugen, bedre kjent som «Komikerfrue» vant prisen for folkets favoritt med 31,1 prosent av stemmene.

Celine Aagaard vant prisen i kategorien Mote.

MOTE: Celine Aagaard vant prisen i kategorien Mote Foto: Terje Bendiksby / NTB scanpix

I kategorien Beauty var det Celine Karine Myhra som vant. Hun er en av influencerne som har trukket seg til årets utdeling, så prisen ble derfor ikke delt ut.

Bloggeren Kristin Gjelsvik fikk prisen i kategorien livsstil. Hun brukte takketalen til å snakke om den påvirkningskraften influencere har, og kritiserte blant annet andre bloggere som deler nakenbilder av seg selv.

TAKKETALEN: Kristin Gjelsvik holder takketale etter å ha vunnet livsstil-kategorien. Foto: Terje Bendiksby / NTB scanpix

Franciska Munck-Johansen vant i kategorien interiør, mens matbloggeren Ida Gran Jansen vant i kategorien mat.

MAT: Ida Gran Jansen vant i kategorien mat. Foto: Terje Bendiksby / NTB scanpix

I kategorien trening og helse, var det Camilla Aastorp Andersen, kjent som Treningsfrue, som stakk av med seieren.

– Jeg vant i fjor, og hadde ikke forberedt noen tale. Det hadde jeg ikke gjort i år heller. Men jeg er dritstolt. Tusen takk til Vixen. Tusen takk til alle følgere, så hun under takketalen.

TRENING OG HELSE: Camilla Aastorp Andersen fikk prisen årets influencer trening og helse under Vixen Influencer Awards 2017 på Grand hotell i Oslo søndag kveld. Foto: Terje Bendiksby / NTB scanpix

Vanessa Rudjord og Synnøve Skarbø vant prisen for «Årets stjerneskudd», mens Sigrid Bonde Tusvik og Lisa Tønne vant prisen «Årets gullpenn».

Tusvik og Tønne var ikke til stede under utdelingen. I denne kategorien var også Ulrikke Falch en av finalistene. Falch var også finalist i kategorien «Årets sterke mening» som også ble vunnet Tale Maria Krohn Engvik.

Tidligere har Vixen delt ut rene bloggpriser, men nytt av året er at fokus er på påvirkere, eller influencere.

Dette kan være bloggere, youtubere eller podkastere som via sin kjendisstatus når fram til et stort publikum.

Det har stormet rundt årets prisutdeling, særlig etter at Skam-stjernen Ulrikke Falch trakk seg fra sin nominasjon. Bloggeren Sophie Elise svarte henne på NRK Ytring med denne kronikken.

Senere sa prisens juryformann Hans-Petter Nygård-Hansen til NRK at ordskiftet i debatten rundt kåringen er skadelig, og at nettverkene rundt bloggere må komme på banen.

Juryleder Hans-Petter Nygård-Hansen avbildet før Vixen Influencer Awards søndag kveld. Foto: Terje Bendiksby / NTB scanpix

Les også: Utestengte bloggere får delta i kåring likevel

I tillegg oppsto det rabalder sist helg da bloggkjendisene Anniken Jørgensen og Martine Lunde ble diskvalifisert fra prisen fordi juryen mente de hadde brutt regelverket for merking av sponsede innlegg og reklame.

Denne beslutningen ble imidlertid omgjort av juryen.